LITERATURA INTERBELICĂ modernism / tradiţionalism (două paradigme culturale) direcţii, curente, reviste literare După primul război mondial, România cunoaşte o epocă nouă, în care elementul dominant este necesitatea împlinirii idealului unităţii naţionale şi, implicit devine din ce în ce mai accentuată tendinţa de depăşire a spiritului relativ provincial, dorindu-se o integrare rapidă în ritmul european de modernizare Începând să se raporteze continuu la cultura europeană, literatura interbelică va cunoaşte o tendinţă acută de sincronizare, dar şi de valorificare, a originalităţii naţionale În acest context, se impun marile personalităţi ale literaturii române interbelice: M Sadoveanu, L Rebreanu, Camil Petrescu H P Bengescu, Mateiu Caragiale, T Arghezi, L Blaga, Ion Barbu, Eugen Lovinescu, G Călinescu, Tudor Vianu etc Asistăm la o creştere accelerată a ziarelor cu pagină literară şi a revistelor literare, ajungându-se, relativ repede, între 1918-1944, la peste 300 de titluri Menţionăm, aici, „Universul literar”, ,,Sburătorul”, „Ideea europeană”, „Viaţa românească’, „Gândirea”, „Contimporanul”, „Bilete de papagal” etc La rândul său, accentul disputelor din reviste va aluneca dinspre sămănătorism, poporanism sau simbolism înspre modernism şi tradiționalism, acesta din urmă văzut ca o reacţie de apărare, continuând forme şi idei vechi fără însă a le repeta întocmai, urmărind impunerea unei literaturi de orientare artistică moderată sau chiar retrogradă Totuşi, tradiţionalismul promovat de poeţi ca L Blaga, A Maniu, V Voiculescu etc , se manifestă numai la nivelul inspiraţiei, al conţinutului, modalităţile de expresie fiind cele moderne Principalele reviste ale perioadei, care au şi reuşit să creeze puternice curente de idei sunt „Sburătorul”, ce-şi anunţă o clară tendinţă modernistă, de sincronizare cu literatura europeană, „Gândirea”, care se erijează în apărătoare a curentului tradiţionalist şi „Contimporanul”, care îşi propune să promoveze avangarda În general, toate aceste tendinţe sunt grupate în două mari direcţii: modernismul (susţinut de acţiunea critică a lui E Lovinescu) – având ca punct extrem avangarda – şi tradiţionalismul, dezvoltat mai ales în jurul revistei „Gândirea” „SBURĂTORUL” poate fi considerată contribuţia lui E Lovinescu la modernizarea literaturii române Cenaclul literar, gruparea însăşi, constituită în jurul revistei, îşi propune două obiective îndrăznețe, în primul rând promovarea tinerilor scriitori precum Ion Barbu, Camil Petrescu, Camil Baltazar, Ilarie Voronca, Anton Holban, Gh Brăescu, G Călinescu, Pompiliu Constantinescu, Vladimir Streinu şi în al doilea rând imprimarea unei tendinţe moderniste în evoluţia literaturii române Neformulând un program ideologic şi o formulă unică, de la început, Lovinescu atrage şi scriitori mai vechi, dar care prin practica scrisului dovedeau clare orientări moderniste Între aceştia îi reţinem pe Ion Minulescu, Victor Eftimiu, Liviu Rebreanu sau Hortensia Papadat-Bengescu Curentul de idei provocat îl conving pe Lovinescu să publice principalele sale cărţi de doctrină „Istoria civilizaţiei române moderne” şi „Istoria literaturii române contemporane”, impunând ideea că există un spirit al veacului, explicat prin factori materiali şi morali, care imprimă un proces de omogenizare a civilizaţiilor, de integrare într-un ritm de dezvoltare sincronică, civilizaţiile mai puţin dezvoltate suferind influenţa celor avansate, mai întâi prin imitaţie, apoi prin crearea unui fond propriu Lovinescu consideră că modernizarea a început după pătrunderea în ţările române, la începutul secolului al XIX-lea, a ideilor inovatoare din Europa care au fost preluate şi au creat premisele dezvoltării fondului modern, susţinând că formele pot să-şi creeze uneori fondul Se propune eliminarea rapidă a decalajelor culturale şi modernizarea literaturii române, deci sincronizarea cu spiritul veacului, acceptarea schimbului de valori, a elementelor care conferă noutate şi modernitate fenomenului literar, fără a fi vorba de o imitaţie servilă, de un împrumut fără discernământ, ci de o integrare a literaturii într-o formulă estetică viabilă Lovinescu propune depăşirea unui spirit „provincial”, nu opoziţie faţă de tradiţie, de specificul naţional, păstrând factorului etnic în creaţia de cultură, dar găsindu-i noi valenţe Pentru sincronizarea literaturii cu „spiritul veacului”, implicit cu ritmul de dezvoltare a propriei societăţi, Lovinescu consideră necesare câteva mutaţii esenţiale în plan tematic şi estetic, respectiv deplasarea centrului de pe o literatură cu tematică preponderent rurală la o literatură de inspiraţie citadină, cu o poezie care trece de la epic la liric şi cu o proză obiectivă în direcţia dezvoltării romanului analitic Astfel, nu se contrazice apreciind romanul „Ion”, de Liviu Rebreanu, roman neacceptat de ideologii literaturii „ţărăneşti”, Iorga şi Ibrăileanu, considerându-l, doar tematic tradiţionalist, în fapt fiind redactat în formulă modernistă şi oferind, astfel, nu numai garanţia valorii estetice În „Istoria civilizaţiei române moderne”, publicată în perioada 1924-1925, Lovinescu elaborează teoria sincronismului Preluând anumite idei ale sociologului francez Gabriel Tarde, răsturnând paradigma maioresciană a formelor fără fond, Lovinescu este convins că singura şansă a unei culturi este sincronizarea ei, proces desfăşurat în mai multe etape Imitaţia şi mai apoi perioada de asumare interioară, de efort integrator Formele, spune el, avansează cu o viteză incomparabil mai mare decât cea a fondului, de aceea a aştepta, după cum sugerase Maiorescu, o anume legătură organică, o simultaneitate între formă şi fond este nu numai o eroare, ci şi un efort de factură sisifică, repetitiv şi irelevant Lovinescu nu militează, aşa cum de regulă se lasă impresia, împotriva literaturii naţionale şi a tradiţiei Într-un text-revizuire, scris în 1923 şi intitulat „Douăzeci de ani de critică”, el afirmă cu o luciditate şi un echilibru rar întâlnit la oponenţii lui, tradiţionaliştii: „Literatura română se dezvoltă în condiţiuni nefavorabile; jos, o impunătoare masă de neştiutori de carte; sus, o pătură cu o cultură fără baze etnice, îndestulându-şi nevoile artistice din alte literaturi […] Lucrurile şi oamenii se înlocuiesc unii pe alţii Totul merge după legea progresului; se cuvine însă ca şi progresul să respecte ceea ce înlocuieşte” Cât despre literatura naţională, criticul este şi mai elocvent atunci când, în articolul polemic la adresa direcţiei noi a lui Iorga afirmă: „Toată literatura noastră, dar absolut toată, e naţională…” Lovinescu, aşadar, reproşează lui Iorga şi celor care gândeau ca el nu recursul la tradiţie, ci artificialitatea acestui recurs, caracterul lui de construct intelectual, pledând împotriva încremenirii în proiect pe care Gabriel Liiceanu avea să o numească în zilele noastre prostie Pe de altă parte, chiar dacă a privit cu reticenţă operele avangardismului, pe care îl considera un „modernism dirijat”, programul modernist al lui E Lovinescu, bazat pe principiul sincronismului şi pe teoria imitaţiei, insistând asupra integrării specificului național într-o formulă estetică aflată la nivelul de dezvoltare al sensibilităţii europene, poate fi considerat drept un pas hotărâtor în evoluţia literaturii române „Produs al unei sensibilităţi diferenţiate la început şi apoi generalizate, noţiunea estetică este mobilă şi, deci, în continuă prefacere Esteticeşte vorbind, generaţiile se succed, dar nu se aseamănă A fi dintr-o generaţie nouă nu înseamnă, aşadar, a fi tânăr – mulţi dintre tineri fiind bătrâni –, ci a participa activ la elaborarea sensibilităţii epocii şi la fixarea stilului ei; a fi dintr-o generaţie nouă înseamnă a fi contemporan cu tine însuţi, a fi exponentul aspiraţiilor estetice ale momentului istoric şi a le realiza printr-un maximum de expresie în opere, caduce, de le privim sub raportul adevăratelor corespondente sufleteşti în continuă mişcare, dar caracteristice, de le privim istoriceşte la lumina principiului evolutiv al conceptului estetic În măsura mijloacelor sale, „Sburătorul” va proceda la această diferenţiere: existenţa omului în afară de categoria timpului fiind o iluzie fiziologică, trebuie să intrăm în timp şi să ne fixăm în cronologie Cum însă talentele nu se provoacă, le vom primi în marginile producerii lor naturale Ceea ce va veghea însă îndărătul acestor pagini va fi o conştiinţă critică fermă şi o atitudine răspicată faţă de toate manifestările noastre literare ” E Lovinescu (Sburătorul, an IV, 1926, Serie rouă, nr 1, din martie) „Gândirea”, situându-se de la început pe o linie tradiţională, este definită de Cezar Petrescu ca protectoare a „românismul”, adică ceea ce e specific „sufletului, naţional” în faţa „spiritului internaţionalist”, socotindu-se că între formulele împrumutate din Apus, şi sufletul poporului român, caracterizat de o „tinereţe primitivă”, există o incompatibilitate de sens, poziţie de altfel veche în cultura noastră Apare la Cluj, în 1921, sub direcţia lui Cezar Petrescu, ca revistă „literară, artistică, socială”, iar în 1922 se mută la Bucureşti unde trece sub conducerea lui Nichifor Crainic (poet şi teolog, care a promovat valorile autohtone străvechi, miturile, credinţele, obiceiurile dacice şi medievale), pentru a-şi înceta activitatea în 1944 Nichifor Crainic, iniţiatorul curentului gândirist, axat pe autohtonism, neo-ortodoxism militant şi naţionalism, a rămas una din figurile politice culturale controversate, fiind considerat si un ideolog al extremei drepte din România „Gândirea” publica o poezie cu o puternică linie de spiritualizare a existenţei, căutând să surprindă particularităţile sufletului naţional prin valorificarea miturilor autohtone, a riturilor şi credinţelor străvechi Din sămănătorism, s-a preluat ideea că istoria şi folclorul sunt domeniile relevante ale specificului poporului nostru, în acelaşi timp dezvoltându-se o lirică a teluricului, care elogia elementarul, exploziile vitale, sevele pământului, vigoarea şi expansiunea existenţei (Aron Cotruş) Polemica din perioada interbelică privind un răspuns la adevăratele valori na ționale a fost una foarte aprinsă și nu puține au fost dățile când reprezentanții celor două orientări, una pe linia lui Eugen Lovinescu și cealaltă reprezentată de Nichifor Crainic și curentul revistei „Gândirea”, au avut replici dure Pe de o parte Eugen Lovinescu și Șerban Cioculescu au avut o atitudine radicală, îndulcită oarecum de Nicolae Iorga, C Rădulescu-Motru și chiar de Octavian Goga și Lucian Blaga, iar pe de altă parte Nichifor Crainic, Nae Ionescu și Mircea Eliade se manifestau pentru valorile pur naționale și pe ortodoxie Însă, totuşi, opera teologică și mistică a lui Crainic va conduce la efectul coagulant al revistei „Gândirea” asupra intelectualității vremii și promovarea valorilor ortodoxiei cu specificul autohton și național la un nivel academic Mişcarea literară va fi cunoscută sub denumirea de tradiţionalism ortodox, vechilor factori naţionali specifici adăugându-li-se credinţa religioasă ortodoxă considerată de gândirişti element esenţial de structură a sufletului ţărănesc, opera de cultură cu adevărat românească trebuind să includă neapărat, în substanţa ei, ideea de religiozitate: „Sămănătorul a avut viziunea magnifică a pământului românesc, dar n-a văzut cerul spiritualităţii româneşti”, Nichifor Crainic (Sensul tradiţiei, „Gândirea”, an IX nr 1/2, 1929) Între colaboratori îi găsim pe Lucian Blaga, Adrian Maniu, Ion Pillat, Vasile Voiculescu, Cezar Petrescu, Tudor Vianu, Mateiu Caragiale, Gib Mihăescu ş a , dacă ne referim la poezie, şi pe Cezar Petrescu, Mateiu Caragiale şi Gib Mihăescu şi dramaturgia prin Lucian Blaga, Adrian Maniu, Dan Botta ş a , atunci când vorbim despre cultivarea prozei „Contimporanul” devine nucleul constructivismului românesc, sub conducerea lui Ion Vinea şi a lui Marcel Iancu Mişcarea de avangardă artistică, în fapt, un modernism de frondă, categoric, a fost promovată, în această perioadă, şi de revistele Punct” (1924-1925), „Integral” (1925-1927), „Urmuz” (1928), „unu” (1928-1932), „Alge” (1930-1931) ş a La revistă colaborează nu numai scriitori, ci şi a altor artişti: pictori, sculptori, actori, regizori Îi reţinem pe Tudor Arghezi, I Barbu, Camil Petrescu, Felix Aderca, B Fundoianu, Ilarie Voronca, Marcel Iancu, Constantin Brâncuși, Miliţa Petraşcu, St Roll, Brunea-Fox etc Iniţiat la Zurich, în 1916, de românul Tristan Tzara, devenit ulterior poet de limba franceză, dadaismul, curentul nonconformist şi anarhic, va constitui punctul de plecare al avangardismului european Tristan Tzara, împreună cu alţi intelectuali de diverse naţionalităţi, Marcel Iancu, Hugo Ball, Hans Arp ş a , lansează dadaismul ca o mişcare culturală şi artistică, de negare şi discreditare completă a artei tradiţionale, ca semn al unui dispreţ teribilist, faţă de o lume incapabilă să oprească barbaria şi crima Dadaismul, mişcarea ce se autodizolvă în 1921, cultiva antiliteratura, antimuzica, antipictura, inventând tehnici de „creaţie”, care au la bază incoerenta, lipsa de logică, absurdul Treptat, dintr-o tendinţă de căutare a unor formule artistice noi şi de explorare a unor spaţii tematice inedite, acest spirit de negare a valorilor consacrate se estompează şi iau naştere, noi curente de avangardă, dintre care mai importante, în literatura română, sunt constructivismul şi suprarealismul Constructiviştilor erau ghidaţi de teza necesităţii unei corespondent între artă şi spiritul contemporan al tehnologiei moderne, care inventează forme noi, concurând natura Artistul trebuia să fie un creator de valori estetice, iar arta trebuia să „imite” tehnica modernă, plăsmuind forme complet imaginare, fără corespondenţe sau ecouri în planul realităţii imediate Era încurajată pictura abstractă, nonfigurativă, cubismul, stilizarea sculpturii, colajul poetic etc Privite în perspectiva evoluţiei artei în următoarele decenii, aceste tendinţe au condus la impunerea unui sculptor de talia lui Constantin Brâncuși, care a creat forme noi, stilizate într-un vechi spirit românesc, opera sa fiind considerată fundamentală pentru dezvoltarea sculpturii moderne Revistele „unu”, „Urmuz”, „Alge” au teoretizat şi promovat suprarealismul, curent de filiaţie dadaistă ce propune acelaşi spirit teribilist al negaţiei Între numele noi care publică aici îi reţinem pe Geo Bogza, Saşa Pană, Gellu Naum Aurel Baranga, Miron Radu Paraschivescu, Virgil Teodorescu ş a Pătrunderea artei în planul inconştientului, al delirului şi al visului, spaţii umane care scapă controlului conştiinţei, reprezenta linia directoare a suprarealismului, bazată pe tezele lui Henri Bergson şi ale lui Sigmund Freud, creatorul psihanalizei, considerându-se că adevărata realitate a fiinţei umane, trecută prin filtrul conştiinţei, apare deformată, introducându-se numeroşi factori de modelare schematică, convenţională Pătrunzând direct în subconştient, arta ar aşeza omul în realitatea lui integrală, adevărată, într-o „suprarealitate” autentică, neipocrită Tehnica de realizare artistică era dicteul automat, raţiunea nemaiputând să exercite nici un fel de control Poate tocmai de aceea, influenţa suprarealismului s-a exercitat în mod deosebit asupra picturii şi poeziei, iar în proză a fost încurajat reportajul, acesta părând mai autentic, deoarece presupune renunţarea la ficţiune Dintre poeţii români ai avangardei cel mai valoros este Ilarie Voronca (1903-1946), el devenind un adept înflăcărat al modernismului şi lansând pictopoezia, după ce trece printr-o perioadă bacoviană, cu un acut sentiment al pustiului, pentru ca, apoi, să devină futurist Teoretizează integralismul şi treptat protestul anarhic este părăsit, iar în 1936 devine liric militant (Poezia de toate zilele, Bucuria e pentru om) Ceilalţi s-au manifestat ulterior în alte direcţii (Geo Bogza) sau pur şi simplu n-au supravieţuit momentului avangardist (St Roll, Saşa Pană) Dintre poeţii avangardei îi reţinem pe: Tristan Tzara, Ion Vinea, Ilarie Voronca, Ştefan Roll, Saşa Pană, Geo Bogza, Gherasim Luca, Gellu Naum, Virgil Teodorescu etc De asemenea, asistăm şi la o înflorire a prozei româneşti, la o preocupare sporită pentru teoretizarea formulelor romaneşti, fapt ce contribuie la sincronizarea literaturii române cu orientările fundamentale pe plan universal Perioada interbelică reprezintă un moment de referinţă în evoluţia acesteia, atât prin lărgirea ariei tematice, prin cuprinderea unor mai variate medii sociale, cât şi prin diversificarea formelor de expresie epică, a modalităţilor narative Acum, proza lui Sadoveanu care continuă, într-o manieră încărcată de lirism, tradiţia cronicarilor coexistă cu realismul dur, obiectiv, al lui L Rebreanu sau cu romanele în care Camil Petrescu şi Hortensia Papadat-Bengescu investighează profunzimile psihicului uman prin metode ale prozei europene moderne Anii interbelici se caracterizează în literatura română printr-o remarcabilă dezvoltare a romanului Apariţia romanului Ion, în 1920, impune, în cel mai clar mod, această specie în literatura noastră, cu toate că aveam deja romanele teziste Ciocoii vechi şi noi de N Filimon, „Romanul Comăneştenilor” de Duiliu Zamfirescu, Mara de I Slavici sau Neamul Şoimăreştilor de M Sadoveanu Lărgirea tematicii presupune şi dezvoltarea romanul citadin, a cărui necesitate fusese afirmata de E Lovinescu Operele lui Camil Petrescu, Cezar Petrescu, G Călinescu ori ale Hortensiei Papadat-Bengescu fixează acțiunea în oraşul modern, mediu în care se dezvoltă şi problematica intelectualului Romancierii români ai perioadei experimentează tehnicile multiple ale romanului modern, influenţele lui M Proust şi A Gide fiind preluate cu originalitate şi ajungându-se chiar la formule romaneşti în tehnica romanului lui J Joyce În contrapondere se manifestă şi tendinţe de revenire la modelele tradiţionale, precum cel balzacian, al analizei caracterelor, pe care G Călinescu îl considera capital pentru dezvoltarea romanului românesc Pe lângă aceste principale direcţii întâlnim şi orientări: lirice (Ionel Teodoreanu), estetizante şi simbolice (Mateiu Caragiale), memorialistice (C Stere), fantastice (Mircea Eliade), sau proza originală a lui Urmuz Bibliografie 1 Călinescu, George, Istoria literaturii române de la origini până în prezent, Editura Minerva, Bucureşti, 1982 2 Crohmălniceanu, Ovid S , Literatura română între cele două războaie mondiale, Editura Minerva, ediţie revizuită, vol I şi II, Bucureşti, 1972 3 Dumitrescu-Buşulenga, Zoe (coord ), Istoria literaturii române, studii, Editura Academiei Republicii Socialiste România, Bucureşti, 1979 4 Dumitrescu-Buşulenga, Zoe, Sinteze Valori şi echivalenţe umanistice, Editura Eminescu, Bucureşti, 1971 5 Liiceanu, Gabriel, Despre limită, Bucureşti, Editura Humanitas, 1994 6 Lovinescu, Eugen, Douăzeci de ani de critică, în Scrieri, Vol I, Bucureşti, Editura Minerva, 1969 7 Lovinescu, Eugen, Istoria literaturii române contemporane, vol I, II, Editura Minerva, Bucureşti, 1973 8 Manolescu, Nicolae, Arca lui Noe, Editura 100+1 Gramar, București, 2000 9 Negoiţescu, Ion, Istoria literaturii române, Editura Minerva, Bucureşti, 1982 10 Piru, Alexandru, Istoria literaturii române de la început până azi, Editura Univers, Bucureşti, 1981 11 Simion, Eugen, Scriitori români de azi, Editura Cartea Românească, Bucureşti, 1976 12 Vianu, Tudor, Studii de literatură română, Editura Fundaţiei PRO, Bucureşti, 2003 